CELEX: 32019D1615
Language: mt
Date: 2019-09-26 00:00:00
Title: Deċiżjoni ta' Implimentazzjoni tal-Kummissjoni (UE) 2019/1615 tas-26 ta' Settembru 2019 li tistabbilixxi miżuri ta' emerġenza li jipprevjenu l-introduzzjoni u t-tixrid ġewwa l-Unjoni tal-Virus tal-frott imkemmex u kannella tat-tadam (ToBRFV) (notifikata bid-dokument C(2019) 6826)

30.9.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 250/91
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2019/1615
         tas-26 ta' Settembru 2019
         li tistabbilixxi miżuri ta' emerġenza li jipprevjenu l-introduzzjoni u t-tixrid ġewwa l-Unjoni tal-Virus tal-frott imkemmex u kannella tat-tadam (ToBRFV)
         
            
               (notifikata bid-dokument C(2019) 6826)
            
         
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-pjanti jew prodotti tal-pjanti u kontra t-tixrid tagħhom ġewwa l-Komunità (1), u b'mod partikolari t-tielet sentenza tal-Artikolu 16(3) tagħha,
         Billi:
         
                     (1)
                  
                  
                     Il-virus tal-frott imkemmex u kannella tat-tadam (tomato brown rugose fruit virus, ToBRFV) (“l-organiżmu speċifikat”) huwa organiżmu ta' ħsara li bħalissa mhuwiex elenkat fl-Anness I jew l-Anness II tad-Direttiva 2000/29/KE.
                  
               
                     (2)
                  
                  
                     Madankollu, lejn l-aħħar tal-2018, il-Ġermanja u l-Italja rrapportaw tifqigħat tal-organiżmu speċifikat fuq l-għelejjel tat-tadam fit-territorji tagħhom u nnotifikaw il-miżuri li ttieħdu biex jikkontrollawh. Analiżi tar-riskju fitosanitarju mwettqa mill-Italja wriet li l-organiżmu speċifikat u l-effetti ta' ħsara tiegħu jistgħu jkunu ta' tħassib sinifikanti għas-saħħa tal-pjanti għall-Unjoni, b'mod partikolari għall-produzzjoni tas-Solanum lycopersicum L. u tal-Capsicum annuum.
                  
               
                     (3)
                  
                  
                     Għalhekk, jenħtieġ li l-Istati Membri jiżguraw li kwalunkwe persuna li jkollha taħt il-kontroll tagħha pjanti li għandhom mnejn ikunu infettati bl-organiżmu speċifikat, tkun avżata dwar il-preżenza potenzjali tiegħu u l-miżuri li jridu jittieħdu.
                  
               
                     (4)
                  
                  
                     Barra minn hekk, jenħtieġ li l-Istati Membri jwettqu stħarriġ annwali għall-preżenza tal-organiżmu speċifikat fit-territorji tagħhom, sabiex jiżguraw approċċ aktar proattiv kontra l-istabbiliment u t-tixrid ta' dak l-organiżmu.
                  
               
                     (5)
                  
                  
                     Fid-dawl tal-evidenza mill-Ġermanja u mill-Italja u tat-tixrid tal-organiżmu speċifikat f'għadd ta' pajjiżi terzi li qed jiżdied, jenħtieġ li l-pjanti suxxettibbli li jkunu speċifikati għat-tħawwil, inkluża ż-żerriegħa tagħhom, ikunu soġġetti għal miżuri speċifiċi meta jiġu introdotti fl-Unjoni u jenħtieġ li jiġu akkumpanjati minn ċertifikat fitosanitarju.
                  
               
                     (6)
                  
                  
                     Jenħtieġ li dawk il-miżuri speċifiċi jipprevedu s-sejba bikrija tal-organiżmu speċifikat fit-territorju tal-Unjoni, jipprevedu r-rekwiżiti għall-introduzzjoni fl-Unjoni tal-pjanti speċifikati għat-tħawwil, inkluża ż-żerriegħa tagħhom, kif ukoll il-verifiki uffiċjali li jridu jitwettqu meta dawk il-pjanti speċifikati għat-tħawwil, inkluża ż-żerriegħa tagħhom, jiġu introdotti fl-Unjoni.
                  
               
                     (7)
                  
                  
                     Tali miżuri huma meħtieġa biex ikun żgurat li t-territorju tal-Unjoni jkun protett aħjar mid-dħul, mill-istabbiliment u mit-tifrix tal-organiżmu speċifikat.
                  
               
                     (8)
                  
                  
                     Biex il-korpi uffiċjali responsabbli u l-operaturi professjonali jkollhom biżżejjed żmien biex jaddattaw ruħhom għal dawk ir-rekwiżiti, jenħtieġ li din id-Deċiżjoni tapplika mill-1 ta' Novembru 2019.
                  
               
                     (9)
                  
                  
                     Jenħtieġ li din id-Deċiżjoni tkun temporanja u tibqa' tapplika sal-31 ta' Marzu 2022 biex tkun tista' tiġi evalwata qabel dik id-data.
                  
               
                     (10)
                  
                  
                     Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            Definizzjonijiet
            Għall-finijiet ta' din id-Deċiżjoni għandhom japplikaw id-definizzjonijiet li ġejjin:
            
                        (a)
                     
                     
                        “organiżmu speċifikat” tfisser il-virus tal-frott imkemmex u kannella tat-tadam (ToBRFV);
                     
                  
                        (b)
                     
                     
                        “pjanti speċifikati għat-tħawwil” tfisser pjanti għat-tħawwil tas-Solanum lycopersicum L. u tal-Capsicum annuum;
                     
                  
         
            Artikolu 2
            Il-projbizzjoni tal-introduzzjoni u tal-moviment fl-Unjoni
            L-introduzzjoni u l-moviment fl-Unjoni tal-organiżmu speċifikat għandhom ikunu projbiti.
         
         
            Artikolu 3
            Is-sejba jew is-suspett tal-preżenza tal-organiżmu speċifikat
            L-Istati Membri għandhom jiżguraw li kull persuna li jkollha fil-kontroll tagħha xi pjanti li għandhom mnejn ikunu infettati bl-organiżmu speċifikat tiġi avżata minnufih bil-preżenza jew bil-preżenza suspettata tal-organiżmu speċifikat, tingħata t-tagħrif dwar il-konsegwenzi u r-riskji possibbli, u dwar il-miżuri li għandhom jittieħdu biex jipprevjenu l-istabbiliment u t-tixrid tal-organiżmu speċifikat.
         
         
            Artikolu 4
            Stħarriġiet dwar l-organiżmu speċifikat fit-territorji tal-Istati Membri u l-identifikazzjoni
            
               1.   L-Istati Membri għandhom iwettqu stħarriġiet annwali dwar il-preżenza tal-organiżmu speċifikat fuq il-pjanti speċifikati fit-territorju tagħhom.
            
            
               2.   Dawn l-istħarriġiet għandhom jitwettqu mill-korp uffiċjali responsabbli, jew taħt is-superviżjoni uffiċjali tal-korp uffiċjali responsabbli. Dawn l-istħarriġiet għandhom jinkludu ttestjar fil-laboratorju u għandhom ikunu bbażati fuq prinċipji xjentifiċi u tekniċi b'saħħithom fir-rigward tal-possibbiltà li jinstab l-organiżmu speċifikat.
            
            
               3.   L-Istat Membri għandhom jinnotifikaw lill-Kummissjoni u lill-Istati Membri l-oħra sal-31 ta' Jannar ta' kull sena, bir-riżultati tal-istħarriġiet li jkunu twettqu fis-sena kalendarja preċedenti.
            
         
         
            Artikolu 5
            Il-moviment tal-pjanti speċifikati għat-tħawwil fl-Unjoni
            Il-pjanti speċifikati għat-tħawwil, li joriġinaw fit-territorju tal-Unjoni, jistgħu jiġu ttrasportati fl-Unjoni biss jekk jiġu akkumpanjati minn passaport tal-pjanti mħejji u maħruġ skont id-Direttiva tal-Kummissjoni 92/105/KEE (2) u jekk jissodisfaw wieħed mir-rekwiżiti li ġejjin:
            
                        (a)
                     
                     
                        joriġinaw minn żoni fejn l-organiżmu speċifikat huwa magħruf li ma jeżistix;
                     
                  
                        (b)
                     
                     
                        fil-każ tal-pjanti għat-tħawwil, minbarra ż-żrieragħ:
                        
                                    (i)
                                 
                                 
                                    joriġinaw minn sit ta' produzzjoni fejn l-organiżmu speċifikat huwa magħruf li ma jeżistix fuq il-bażi ta' spezzjonijiet uffiċjali mwettqa fiż-żmien xieraq biex jinstab dak l-organiżmu; kif ukoll
                                 
                              
                                    (ii)
                                 
                                 
                                    ġejjin minn żrieragħ li jew joriġinaw minn żoni ħielsa mill-organiżmu speċifikat jew ikunu għaddew minn ittestjar uffiċjali għall-organiżmu speċifikat fuq kampjun rappreżentattiv bl-użu ta' metodi xierqa, u li, f'dawn it-testijiet, instabu li kienu ħielsa mill-organiżmu speċifikat;
                                 
                              
                  
                        (c)
                     
                     
                        fil-każ taż-żrieragħ, il-kampjunar u l-ittestjar uffiċjali għall-organiżmu speċifikat twettaq fuq kampjun rappreżentattiv bl-użu ta' metodi xierqa, u li, f'dawn it-testijiet, instabu li kienu ħielsa mill-organiżmu speċifikat.
                     
                  
         
            Artikolu 6
            Ir-rekwiżiti għad-dħul fl-Unjoni tal-pjanti speċifikati għat-tħawwil
            Il-pjanti speċifikati għat-tħawwil għandhom jiġu introdotti fl-Unjoni biss jekk ikunu akkumpanjati miċ-ċertifikat fitosanitarju msemmi fl-Artikolu 13(1)(ii) tad-Direttiva 2000/29/KE u jekk ikunu jissodisfaw wieħed mir-rekwiżiti li ġejjin:
            
                        (a)
                     
                     
                        Il-pjanti speċifikati għat-tħawwil għandhom ikunu joriġinaw minn pajjiż terz ħieles mill-organiżmu speċifikat, kif stabbilit mill-organizzazzjoni nazzjonali tal-protezzjoni tal-pjanti, skont l-Istandards Internazzjonali għall-Miżuri Fitosanitarji rilevanti. Dik l-informazzjoni għandha tkun iddikjarata fiċ-ċertifikat fitosanitarju taħt “Dikjarazzjoni Addizzjonali”.
                     
                  
                        (b)
                     
                     
                        Il-pjanti speċifikati għat-tħawwil għandhom ikunu joriġinaw minn żona ħielsa mill-organiżmu speċifikat, kif stabbilit mill-organizzazzjoni nazzjonali tal-protezzjoni tal-pjanti skont l-Istandards Internazzjonali għall-Miżuri Fitosanitarji rilevanti. L-isem ta' dik iż-żona għandu jkun iddikjarat fiċ-ċertifikat fitosanitarju taħt “post tal-oriġini”;
                     
                  
                        (c)
                     
                     
                        Fejn il-pjanti speċifikati għat-tħawwil ikunu joriġinaw minn pajjiżi terzi jew minn żoni oħra għajr dawk imsemmija fil-punti (a) u (b), dawn għandhom jissodisfaw ir-rekwiżiti li ġejjin:
                        
                                    (i)
                                 
                                 
                                    fil-każ tal-pjanti speċifikati għat-tħawwil, minbarra ż-żrieragħ:
                                    
                                                —
                                             
                                             
                                                ikunu ġew prodotti f'sit ta' produzzjoni li huwa rreġistrat u ssorveljat mill-organizzazzjoni nazzjonali għall-protezzjoni tal-pjanti fil-pajjiż tal-oriġini tagħhom u jkun magħruf li huma ħielsa mill-organiżmu speċifikat fuq il-bażi ta' spezzjonijiet uffiċjali mwettqa fi żmien xieraq biex jinstab dak l-organiżmu; kif ukoll
                                             
                                          
                                                —
                                             
                                             
                                                ikunu ġejjin minn żrieragħ li jew joriġinaw minn żoni ħielsa mill-organiżmu speċifikat jew ikunu għaddew minn ittestjar uffiċjali għall-organiżmu speċifikat fuq kampjun rappreżentattiv bl-użu ta' metodi xierqa, u li, f'dawn it-testijiet, instabu li kienu ħielsa mill-organiżmu speċifikat. Ir-referenza għall-ittestjar għandha tiġi inkluża taħt “Dikjarazzjoni Addizzjonali” taċ-ċertifikat fitosanitarju.
                                             
                                          Informazzjoni li tiżgura t-traċċabbiltà tal-pjanti speċifikati għat-tħawwil lejn is-sit tal-produzzjoni tagħhom;
                                 
                              
                                    (ii)
                                 
                                 
                                    fil-każ taż-żrieragħ, il-kampjunar u l-ittestjar uffiċjali għall-organiżmu speċifikat twettaq fuq kampjun rappreżentattiv bl-użu ta' metodi xierqa, u li, f'dawn it-testijiet, instabu li kienu ħielsa mill-organiżmu speċifikat. Ir-referenza għall-ittestjar għandha tiġi inkluża taħt “Dikjarazzjoni Addizzjonali” taċ-ċertifikat fitosanitarju.
                                 
                              
                  
         
            Artikolu 7
            Kontrolli uffiċjali mal-introduzzjoni fl-Unjoni
            Kull konsenja tal-pjanti speċifikati għat-tħawwil li tiddaħħal fl-Unjoni għandha tkun ikkontrollata b'mod uffiċjali fil-punt tad-dħul fl-Unjoni jew fil-post tad-destinazzjoni stabbilit skont id-Direttiva tal-Kummissjoni 2004/103/KE (3).
         
         
            Artikolu 8
            Data tal-applikazzjoni
            Din id-Deċiżjoni għandha tapplika mill-1 ta' Novembru 2019.
         
         
            Artikolu 9
            Data ta' skadenza
            Din id-Deċiżjoni għandha tapplika sal-31 ta' Marzu 2022.
         
         
            Artikolu 10
            Destinatarji
            Din id-Deċiżjoni hija indirizzata lill-Istati Membri.
         
         
            Magħmul fi Brussell, is-26 ta' Settembru 2019.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 169, 10.7.2000, p. 1.
         
            (2)  Id-Direttiva tal-Kummissjoni 92/105/KEE tat-3 ta' Diċembru 1992 li tistabbilixxi grad ta' standardizzazzjoni għal passaporti ta' pjanti biex jintużaw għaċ-ċaqliq ta' ċerti pjanti, prodotti ta' pjanti jew oġġetti oħra ġewwa l-Komunità, u li tistabbilixxi l-proċeduri dettaljati dwar il-ħruġ ta' passaporti simili u l-kundizzjonijiet u l-proċeduri dettaljati għall-bdil tagħhom (ĠU L 4, 8.1.1993, p. 22).
         
            (3)  Id-Direttiva tal-Kummissjoni 2004/103/KE tas-7 ta' Ottubru 2004 dwar il-kontrolli tal-identità u s-saħħa tal-pjanti, prodotti tal-pjanti jew oġġetti oħra, elenkati f'Parti B tal-Anness V tad-Direttiva tal-Kunsill 2000/29/KE, li jistgħu jiġu esegwiti f'post ieħor li mhuwiex il-punt tad-dħul fil-Komunità jew f'post ieħor fil-qrib u tispeċifika l-kundizzjonijiet li jirrigwardaw dawn il-kontrolli (ĠU L 313, 12.10.2004, p. 16).